P. Farkas, poslanec: (2003-02-26):
Skupina poslancov pri vypracovaní prerokovaného návrhu zákona vychádzala z poslednej novely, ktorá bola prijatá v minulom roku a je účinná od 1. januára 2003. Pri vypracovaní nášho návrhu sme sa zameriavali na riešenie 2 okruhov problémov. Prvý okruh sa dotýka § 23 tohto zákona, v ktorom sú stanovené kritériá a podmienky uplatnenia nadmerného odpočtu v príslušnom zdaňovacom období, a druhý okruh sa dotýka prílohy č. 1 zákona, kde sú vymenované jednotlivé položky so zníženou sadzbou dane. Pokiaľ ide o problematiku nadmerného odpočtu, podľa súčasne platného právneho stavu platiteľ v príslušnom zdaňovacom období môže odpočítať daň, ktorá je súčasťou kúpnej ceny hmotného investičného majetku a ktorá je vyššia ako 100 000 Sk a súčasne predstavuje viac ako 50 % celkovej dane na výstupe za príslušné zdaňovacie obdobie. Takéto znenie zákona hovorí o tom, že nadmerný odpočet uplatnený v príslušnom zdaňovacom období daňový úrad vráti do 30 dní od podania daňového priznania za toto zdaňovacie obdobie iba takému podnikateľskému subjektu, ktorý si obstará hmotný investičný majetok na zabezpečenie a zlepšenie kvality predmetu podnikania v minimálnej cene za 600 000 Sk, pretože iba v takomto prípade daň z pridanej hodnoty presahuje viac ako 100 000 Sk, pričom táto daň musí predstavovať viac ako 50 % celkovej dane na výstupe za toto zdaňovacie obdobie. Skupina poslancov pri takomto riešení uvedenej možnosti nárokovania nadmerného odpočtu dane z pridanej hodnoty vidí problém v tom, že táto možnosť je zákonom zabezpečená iba pri kúpe hmotného investičného majetku, ak cena 1 kusa hnuteľnej veci alebo investičného celku presahuje 600 000 Sk. Teda pri súčasnom právnom stave môže nastať taká skutočnosť, že podnikateľský subjekt, ktorý si zaobstará v záujme zabezpečenia svojich príjmov 2 kusy hmotného investičného majetku jednotlivo za 400 000 Sk, spolu teda za 800 000 Sk, je v nevýhode oproti podnikateľovi, ktorý si zabezpečil 1 kus hmotného investičného majetku za nižšiu cenu, napr. za 600 000 Sk. Tá nevýhoda sa viaže na termín vrátenia dane z pridanej hodnoty. Na jednej strane podnikateľ, ktorý vynaložil vyššie finančné náklady, napr. 800 000 Sk na nákup 2 kusov hmotného investičného majetku, bude môcť svoj nadmerný odpočet na DPH odpočítať od vlastnej daňovej povinnosti iba v nasledujúcich zdaňovacích obdobiach, na strane druhej podnikateľovi, ktorý vynaložil nižšie finančné náklady, napr. za iba 600 000 Sk na nákup iba 1 kusu hmotného investičného majetku, daňový úrad takýto nadmerný odpočet vráti do 30 dní od podania daňového priznania. V záujme odstránenia tohto problému skupina poslancov navrhuje nové znenie § 23 ods. 2 písm. c) s tým, že nadmerný odpočet daňový úrad vráti do 30 dní platiteľovi dane aj v prípade, ak súčet súm dane bude celkovo vyšší ako 100 000 Sk. Teda navrhujeme, aby táto forma vysporiadania nadmerného odpočtu dane z pridanej hodnoty a hranica 100 000 Sk dane sa vzťahovala iba na 1 kus hmotného investičného majetku, ale aby sa vzťahovala aj na súčet súm dane za hmotný investičný majetok, t. j. aj za viac kusov hmotného investičného majetku. Druhý problémový okruh, ktorý skupina poslancov navrhuje riešiť, sa vzťahuje na prílohu č. 1, ktorá je súčasťou zákona o dani z pridanej hodnoty. Táto príloha obsahuje zoznam tovarov a služieb, pri ktorých sa uplatňuje sadzba dane 14 %. Takouto daňovou sadzbou sú ohodnotené predovšetkým základné potraviny. Ale pri zostavovaní tejto prílohy č. 1 asi zo strany ministerstva financií došlo nedopatrením k tomu, že do tohto zoznamu nebol zaradený tovar repkový olej so zníženým obsahom kyseliny erukovej pod položkou ostatné oleje. Podľa nášho hodnotenia repkový olej je základnou potravinou. V spotrebe obyvateľstva predstavuje jeho podiel viac ako 70 % aj v gastronomických službách je najrozšírenejším rastlinným olejom, ďalších 30 % spotreby obyvateľstva tvorí slnečnicový olej, sójový olej a stolové zmesové oleje. Na odstránenie uvedeného problému skupina poslancov navrhuje zaradiť do prílohy č. 1 zákona o dani z pridanej hodnoty položku č. 151419 – Ostatné. Do tejto kategórie je zaradený repkový olej. Vážené panie poslankyne, vážení páni poslanci, v mene skupiny poslancov vás žiadam o podporu nami predloženého návrhu. Ďakujem vám pekne.